Az Európai Parlament És a Tanács 1991/2002/EK Rendelete
(2002. október 8.)
a közösségi munkaerő mintavételes felmérésének megszervezéséről szóló 577/98/EK tanácsi rendelet módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 285. cikke (1) bekezdésére,
tekintettel a Bizottság javaslatára [1],
tekintettel a Gazdasági és Szociális Bizottság véleményére [2],
a Szerződés 251. cikkében megállapított eljárásnak megfelelően [3],
mivel:
(1) Az 577/98/EK tanácsi rendelet [4] megállapítja a munkaerő mintavételes felmérésére vonatkozó alapvető rendelkezéseket, amelyeket úgy alakítottak ki, hogy összehasonlítható statisztikai információt szolgáltassanak a tagállami foglalkoztatás és munkanélküliség mértékéről, szerkezetéről és tendenciáiról.
(2) A Tanács által 2001. január 19-én jóváhagyott, az EMU statisztikai követelményeire vonatkozó cselekvési tervben elsődleges cselekvésnek minősült az 577/98/EK rendelet által meghatározott, a munkaerő folyamatos mintavételes felmérésének valamennyi tagállam általi gyors végrehajtása.
(3) Elegendő idő telt el az 577/98/EK rendelet hatálybalépésétől ahhoz, hogy lehetővé tegyék valamennyi tagállam számára azoknak a rendelkezéseknek a meghozatalát és azoknak a kötelezettségvállalásoknak a megtételét, amelyek szükségesek az említett rendelet végrehajtásához. Azonban nem minden tagállam hozta meg ezeket a rendelkezéseket és tette meg ezeket a kötelezettségvállalásokat. Ezért a tagállamok részére az évenkénti felmérésre lehetőséget adó eltérést határidőhöz kell kötni.
(4) Az 577/98/EK rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal [5] összhangban kell elfogadni.
(5) Az 577/98/EK rendeletet ezért megfelelően módosítani kell.
(6) A 89/382/EGK, Euratom tanácsi határozat [6] által létrehozott statisztikai programbizottsággal az említett határozat 3. cikkével összhangban konzultációt folytattak,
ELFOGADTÁK EZT A RENDELETET:
1. cikk
Az 577/98/EK tanácsi rendelet a következőképp módosul:
1. Az 1. cikk második bekezdésének helyébe a következő rendelkezés lép:
"A felmérés negyedéves és éves eredményeket biztosító folyamatos felmérés; azok a tagállamok azonban, amelyek nem képesek folyamatos felmérések végzésére, legfeljebb a 2002. év végéig tartó átmeneti időszak során csak éves felmérést végeznek, amelyre tavasszal kerül sor.
A fentiektől eltérve, az átmeneti időszakot kiterjesztik:
a) Olaszország esetében 2003-ig;
b) Németország esetében 2004-ig, azzal a feltétellel, hogy Németország negyedévente helyettesítő becsléseket ad a munkaerő mintavételes felmérés főbb irányértékeiről, valamint átlagos éves becsléseket ad a munkaerő mintavételes felmérés egyes meghatározott irányértékeiről."
2. A 8. cikk helyébe a következő rendelkezés lép:
"8. cikk
Eljárás
(1) A Bizottságot a 89/382/EGK, Euratom tanácsi határozat [7] 1. cikke által létrehozott statisztikai programbizottság segíti.
(2) Az e bekezdésre történő hivatkozás esetén az 1999/468/EK határozat [8] 5. és 7. cikkét kell alkalmazni, tekintettel annak 8. cikke rendelkezéseire.
Az 1999/468/EK határozat 5. cikkének (6) bekezdésében megállapított időszak három hónap.
(3) A bizottság elfogadja eljárási szabályzatát."
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2002. október 8-án.